Harte bly oop vir dié wat nie het | Netwerk24
Deur Ischke van Eeden 31 Maart 2020 17:53
Inwoners van die Sonskynhoekie-plakkerskamp in Pretoria staan in 'n tou by 'n polisievangwa om hul pasteie van Maders Slaghuis te ontvang.
'n Slaghuis wat gehoor het van die nood onder inwoners van die Sonskynhoekie-plakkerskamp en die Neli-Rose-ouetehuis, albei in Pretoria, het Saterdag kos aan dié twee plekke geskenk.
Vleis en vleispasteie is deur Maders Slaghuis geskenk en Lee-anne Stols van die Wonderboompoort-gemeenskapspolisiëringsforum (GPF) het die polisie gekontak om met die aflewering te help in dié tyd dat mense se beweging beperk is.
Sy sê hulle het gehoor die mense het kos nodig en het toe die taak met maskers en handskoene aangepak.
Die plakkerskamp, waar 55 kinders en 180 volwassenes woon, het 1 100 pasteie en sowat 190 kg vleis gekry.
Die Neli-Rose-ouetehuis het 90 pasteie vir die 12 personeellede en 28 inwoners gekry.
"Die ontvangers is baie dankbaar vir die hulp. Ons beplan om binnekort weer by albei plekke kos af te lewer," sê Stols.